Her er eksemplet alle bør lytte til i debatten om overgrep
Filmen ble laget for politistyrken Thames Valley Police i 2015, og sammenligner det å samtykke til sex med å samtykke til å drikke en kopp te. De to minuttene og 49 sekundene er vel verdt en titt. For på den korte tiden det tar å se videoen, er man innom en rekke situasjoner som gjerne blir karakterisert som «gråsoner» når det kommer til samtykke: «Kanskje personen var ved bevissthet da du bød dem på te, og svarte ja. Men på tiden det tok deg å lage teen, har personen blitt bevisstløs. Ikke tving personen til å drikke te. Bevisstløse folk vil ikke ha te». «Hvis noen sier ja til te en lørdag, betyr ikke det at de vil ha te hele tiden. De vil heller ikke våkne opp av at du heller te i munnen deres mens du skriker MEN DU VILLE HA TE I GÅR». Og slik fortsetter det, med te som substitutt for sex. Se hele videoen her. I skrivende stund er videoen sett nesten 2,8 millioner ganger på Youtube, og tallet øker stadig. I disse dager har den nemlig fått nytt liv i kjølevannet av den amerikanske Brock Turner-saken. College-studenten Turner ble anklaget for å ha voldtatt en kvinnelig medstudent bak noen søppelkasser etter en fest. Kvinnen var bevisstløs. I retten kalte gjerningsmannens far den potensielt 14 år lange fengselsstraffen for «en stiv pris å betale for 20 minutters handling». Det fikk han rett i. Straffen ble nylig satt til seks måneder i fengsel og prøvetid. Saken har fått enorm oppmerksomhet i USA, og er grunnen til at videoen har begynt å gå viralt igjen. Mange mener straffen er latterlig mild. Vice News kaller saken «den nyeste kontroversielle episoden i en pågående debatt om voldtektskultur, forskjellsbehandling i rettssystemet og sikkerhet på campus». Videoen er viktig. Den forklarer på enkleste vis at «gråsone»-samtykker ikke teller. I Norge har vi paragrafen om grov uaktsomhet som skal kunne brukes i slike tilfeller, når en person burde forstått at en annen person ikke samtykket. Likevel står disse gråsonene helt sikkert i veien for et utall anmeldelser. Og de brukes som forsvar i retten. På Twitter og Instagram sirkulerer en samtale som illustrerer noen menneskers holdning til voldtekt av rusede kvinner: «Hun var full, hva forventet hun?» «Å være fyllesyk. Hun forventet å være fyllesyk.» Å drikke seg sanseløst full er ikke en forbrytelse. Voldtekt er det. Så enkelt kan det sies.
Det britiske politiets ukompliserte film viser hvor lett det egentlig er å vite om man har samtykke til sex eller ikke.